Dokument oprettet 19. april 2018

Sag 10-2018-00292 – Dok. 365788/msp\_dh

**Referat af møde i forretningsudvalget den 19. april 2018**

**Til stede:** Thorkild Olesen, Janus Tarp, Knud Kristensen, Anni Sørensen (deltog ikke under punkt 1 og 2), Jan Jakobsen (forlod mødet efter punkt 4.C), Palle Lykke Ravn (forlod mødet efter punkt 5.A.), Lars Midtiby, Henrik Peter Hansen (punkt 3.A), Maria Holsaae (punkt 3.B), Jens Anton Tingstrøm Klinken (punkt 4.A), Mette Müller Kristensen (punkt 4.C) og Mette Søndergaard Pedersen (ref.)

**Afbud:** Sif Holst

1. **Godkendelse af dagsorden**Dagsordenen blev godkendt.
2. **Referat fra FU-møde den 31. januar 2018**Referatet blev godkendt.
3. **Beslutningspunkter**A. Godkendelse af DH’s regnskab for 2017   
   Regnskabschef Henrik Peter Hansen gennemgik kort udkast til regnskab, hvor resultatopgørelsen for 2017 viser et overskud på 2.855.00 kr. Det er 2.209.000 kr. bedre end budgetteret for 2017, hvilket bl.a. skyldes en merindtægt på 1.299.000 kr. fra udlodningsmidlerne. Den nødvendige egenkapital er pr. 31. december 2017 på 4.410.752 kr. Dermed er DH i mål med den økonomiske konsolidering, som DH’s repræsentantskab tidligere har besluttet.  
     
   Efter nogle opklarende spørgsmål godkendte forretningsudvalget det foreløbige regnskab, der sendes til skriftlig kommentering blandt DH’s medlemsorganisationer med henblik på endelig godkendelse af regnskabet på næste FU-møde den 8. juni.  
     
   B. Procesplan og overordnede temaer for ny socialpolitik   
   Chefkonsulent Maria Holsaae gennemgik forslag til procesplan og overordnede temaer for udviklingen af DH’s nye socialpolitik. Det sker som opfølgning på DH’s handlingsplan 2018-2021, som blev vedtaget på repræsentantskabsmødet i oktober 2017.   
     
   I den efterfølgende debat blev der bl.a. givet udtryk for, at det er positivt, hvis DH kan gå i front og kvalificere debatten med input og konkrete løsninger på socialområdet. Målet er, at DH’s nye socialpolitik niveaumæssigt hæver sig over en justering af nuværende lovgivning, men samtidig også indeholder realistiske forslag, der kan finde opbakning hos politikerne.   
     
   I drøftelsen af forslag til procesplan gav forretningsudvalget udtryk for stor tilfredshed med, at der lægges op til en inddragende og grundig proces med medlemsorganisationerne. Det skal dog holdes for øje, at der er et vist pres for at nå et færdigt resultat, der kan bruges i det interessepolitiske arbejde.   
     
   I debatten om overordnede temaer for socialpolitikken var der enighed om, at det er nødvendigt med en afgrænsning. Det blev bl.a. nævnt, at der i det videre arbejde skal tages stilling til, om fx kobling mellem socialpolitik og beskæftigelse, den økonomiske levefod, betydningen af nye medicinske muligheder, børneområdet og ensomhedsproblematikken evt. skal være indeholdt i DH’s nye socialpolitik.  
     
   Forretningsudvalget tilsluttede sig de foreslåede fem temaer, der med afsæt i handlingsplanen er følgende: Hovedformål med socialpolitikken, tidlig og forebyggende indsatser, independent living/ selvstændigt liv, aktiv hverdagsliv samt kvalitet i planlægning af indsatsen. Det skal være muligt i den videre proces med medlemsorganisationerne at indarbejde enkelte nye temaer, ligesom undertemaer kan justeres og skærpes undervejs.   
     
   Thorkild Olesen opsummerede forretningsudvalgets drøftelser med at konkludere, at arbejdet med udvikling af DH’s nye socialpolitik igangsættes ud fra de rammer, som foreligger i sagsfremstillingen.   
     
   C. Vedtagelse af overordnede kriterier og model for tildeling af midler fra den nye pulje til lokalt handicappolitisk arbejde  
   Der blev ultimo 2017 indgået en bred politisk aftale om en ny model for fordeling af spillehalsmidler, hvor det som noget nyt lykkedes at få handicapområdet til at være en del af målgruppen. Det betyder, at der skal etableres en pulje på 3,6 mio. kr. til lokalt handicappolitisk arbejde, som DH bliver puljeansvarlig for.   
     
   Målgruppen, som kan ansøge om puljemidler, er lokale handicaporganisationer; dvs. både DH-afdelinger og medlemsorganisationernes lokale led. Ikke alle DH’s medlemsorganisationer er lokalt organiseret, men det er ifølge bestemmelserne i aftalen ikke muligt for organisationers hovedkontor at få tildelt puljemidler.   
     
   Ud over de politisk fastlagte bestemmelser for puljens anvendelse skal der fastsættes en række kriterier, som puljen skal udmøntes efter. På baggrund af en drøftelse på seneste forretningsudvalgsmøde er der udarbejdet et forslag, hvor følgende fire fokuspunkter giver ansøgninger fortrinsret ved udmøntning af puljemidlerne:   
     
   1) Kompetenceopbygning af lokale repræsentanter  
   Der gives tilskud til lokale organisatoriske og politiske kurser. DH’s sekretariat vil udarbejde nogle uddannelsestilbud, men der vil også kunne søges til andre kursusaktiviteter. Der er et særligt fokus på uddannelsestilbud til DH’s mange lokale og regionale repræsentanter.  
     
   2) Handicaporganisationernes Talentprogram  
   Der kan søges om midler til optagelse på et uddannelsesprogram med fokus på at styrke deltagernes generelle politiske forståelse, viden om handicappolitiske grundprincipper, arbejde med interessevaretagelse samt medieforståelse.   
     
   3) Aktiviteter i DH-afdelingerne  
   Der afsættes en pulje til øgede aktiviteter i DH-afdelingerne. En stor del af handicappolitikken vedtages lokalt, og derfor er det lokale handicappolitiske arbejde afgørende for målet om at sikre det fuldt inkluderende samfund.  
     
   4) Folkelig forankring, synlighed og markering af FN’s Handicapdag   
   Der gives midler til at understøtte folkelig forankring, synlighed og markering af FN’s Handicapdag den 3. december, hvilket kan medvirke til større opmærksomhed om handicapområdet.  
     
   Forretningsudvalget godkendte de foreslåede kriterier.   
     
   Det blev desuden besluttet, at den nuværende driftspulje på 1 mio. kr. til lokalt DH-arbejde fortsætter uændret, mens den nuværende aktivitetspulje på 200.000 kr. nedlægges som ansøgningspulje og erstattes af den nye pulje jvf. punkt tre. Midlerne fra aktivitetspuljen skal fortsat anvendes til lokalt arbejde, men fremadrettet til på anden vis at understøtte det lokale arbejde.  
     
   Endelig blev det besluttet at nedsætte en bevillingsgruppe bestående af to FU-medlemmer, to repræsentanter fra medlemsorganisationerne samt DH’s direktør. Sif Holst og Jan Jakobsen blev valgt fra forretningsudvalget.  
     
   I det videre arbejde med konkret etablering af puljen skal kriterier og ansøgningsprocedure yderligere præciseres, så det er helt klart for målgruppen, hvem der kan ansøge, og efter hvilke kriterier der tildeles midler. Da midlerne skal anvendes i 2018, er det vigtigt, at arbejdet sker hurtigst muligt.

D. Sammensætning af Arbejdsgruppen om kriterier for optagelse i DH   
Forretningsudvalget har på tidligere møder besluttet at nedsætte en arbejdsgruppe om kriterier for optagelse i DH, fastlagt kommissorium for arbejdsgruppen samt udpeget to forretningsudvalgsmedlemmer til arbejdsgruppen i form af Thorkild Olesen og Jan Jacobsen.  
  
Arbejdsgruppen består desuden af tre repræsentanter fra medlemsorganisationerne, der har haft mulighed for at indsende interesserede kandidater. Forretningsudvalget besluttede at udpege følgende:   
- Klaus Legau, Hjernesagen  
- Tine Lyngholm, Høreforeningen  
- Philip Rendtorff, UlykkesPatientForeningen/PolioForenngen

E. Udpegning af repræsentant til det nordiske samarbejde  
Forretningsudvalget besluttede, at Sif Holst fortsætter som DH’s repræsentant i Rådet for nordisk samarbejde om funktionshindringer og i Handicaporganisationernes Nordiske Råd.   
  
Anni Sørensen blev valgt som suppleant til Rådet for nordisk samarbejde om funktionshindringer.

F. Deltagelse på EDF’s generalforsamling den 26.-27. maj 2018  
Der skal udpeges to repræsentanter til at deltage i den årlige generalforsamling i European Disability Forum (EDF), som finder sted i Vilnius den 26. -27. maj 2018.   
  
Thorkild Olesen deltager som bestyrelsesmedlem, og da ingen af de øvrige forretningsudvalgsmedlemmer har mulighed for at deltage, blev det besluttet, at Thorkild har bemyndigelse til at finde de to repræsentanter, der skal være hhv. en mand og en kvinde.   
  
G. DH’s samarbejde med fonde  
I formandsberetningen på repræsentantskabsmødet i oktober 2017 blev problematikken vedr. fonde beskrevet, idet det generelle billede er, at flere store fonde melder store strategiske rammer ud, uden at handicapområdet bliver tildelt den andel, som vores størrelse og betydning kunne tilsige.   
  
Forretningsudvalget drøftede potentialet for handicaporganisationerne mht. fondsfinansierede tiltag. Der var enighed om at igangsætte en sondering af større fonde med henblik på udvikling af enkelte større projekter til gavn for bredden i DH.   
  
En afgørende forudsætning er, at fondsansøgninger fra DH ikke skal udfordre medlemsorganisationernes muligheder. Det gælder både nationale og lokale tiltag.   
  
Thorkild Olesen konkluderede, at forretningsudvalget dermed har givet DH’s sekretariat mandat til at igangsætte sonderingen ud fra de forudsætninger, som fremgår i sagsfremstillingen. Forretningsudvalget inddrages igen på et tidspunkt, hvor der forelægger mere konkrete tanker og ideer.  
  
I det videre arbejde skal der være tid til en grundig inddragelse af DH’s medlemsorganisationer, og emnemæssigt skal en evt. fondsansøgning tage udgangspunkt i DH’s vedtagne handlingsplan.

1. **Diskussionspunkter**  
   A. Udvikling af kernefortælling og visuel identitet samt drøftelse af nyt navn  
   Kommunikationschef Jens Anton Tingstrøm Klinken præsenterede forretningsudvalget for de overvejelser, som interessentanalysens anbefalinger har givet anledning til på kommunikationsområdet. Det gælder en styrkelse af DH’ kernefortælling og hovedbudskaber samt det visuelle udtryk med logo, farver, designlinje m.m.   
     
   Efter en drøftelse blev det besluttet at gennemføre en intern proces frem mod efteråret med sigte på at videreudvikle DH’s kernefortælling og hovedbudskaber samt det visuelle udtryk. Forretningsudvalget præsenteres for yderligere beslutningsgrundlag på mødet i juni 2018.   
     
   Der var en drøftelse af navnet Danske Handicaporganisationer, som både opfattes som dækkende for organisationen, men også lidt langt at udtale, og desuden opleves ofte en forveksling mellem Danske Handicaporganisationer og Dansk Handicap Forbund. Der er ikke afklaring på, om et navneskifte skal gennemføres, så denne overvejelse indgår fortsat i det videre arbejde.   
      
   B. Spørgeskemaundersøgelse blandt DH’s medlemsorganisationer  
   Som opfølgning på anbefalingerne i interessentanalysen gennemføres en spørgeskemaundersøgelse blandt DH’s medlemsorganisationer. Undersøgelsen skal være med til at afdække deres forventninger til DH.   
     
   Forretningsudvalget drøftede emner, som skal belyses i forbindelse med spørgeskemaundersøgelsen, og der var enighed om at tage afsæt i bl.a. de drøftelser, som netop har været behandlet under punkt 4.A.   
     
   C. Strategiudvikling på det internationale område  
   International chef Mette Müller Kristensen gav en kort gennemgang af de større strategiske udviklingsprocesser og beslutninger, som DH’s internationale engagement står over for i 2018.   
     
   Forretningsudvalget havde en kort drøftelse, hvor der bl.a. blev udtrykt tilfredshed med en spørgeskemaundersøgelse, der for nyligt viser stor opbakning fra medlemsorganisationerne til DH’s internationale arbejde.   
     
   Der er en tendens til mere politisk styring af det internationale udviklingsarbejde, hvilket også er i DH’s interesse, hvor samarbejde sker ud fra mere tematiske områder.   
     
   Det blev oplyst, at der lige er blevet lavet aftale om, at udviklingsminister Ulla Tørnes besøger Handicaporganisationernes Hus den 8. maj. Handicap skal have en naturlig plads i udviklingsbistanden, så det er meget positivt med ministerbesøg.   
     
   Afslutningsvist blev det oplyst, at der er lavet et Internationalt Nyt fra DH, som fremover udkommer én gang om måneden.
2. **Orienteringspunkter**A. Status på anbefalinger for FN’s Handicapkomité   
   På sidste forretningsudvalgsmøde blev der efterlyst en status på anbefalinger for FN’s Handicapkomité. Gennemgangen giver en status for de enkelte anbefalinger.   
     
   Med enkelte bemærkninger og opklarende spørgsmål tog forretningsudvalget orienteringen til efterretning.   
     
   B. Alliance for en handicappolitisk handlingsplan  
   DH inviterer sammen med Institut for Menneskerettigheder en række handicappolitiske interessenter til møde den 9. maj. Formålet er at udarbejde en fælles henvendelse til politikerne med budskabet om, at der er behov for en prioriteret og sammenhængende handicappolitisk handlingsplan.   
     
   Orienteringen blev taget til efterretning.   
     
   C. Regeringens udspil angående sanktioner af ledige  
   I marts 2018 offentliggjorde regeringen udspillet ”Konsekvente sanktioner og styrket kontrol med offentlige forsørgelsesydelser”. Udspillet blev præsenteret som led i en forenkling af beskæftigelsesindsatsen, men der er i høj grad også tale om en skærpelse, hvor mennesker med handicap bliver ramt hårdt.   
     
   I den videre proces arbejdes der ud fra en trestrenget taktik, hvor DH arbejder for:   
   - At der i lovgivningen indføres en generel bestemmelse om, at ingen borger bør sanktioneres, hvis årsagen til forseelsen er en funktionsnedsættelse.   
   - At fjerne dele af lovforslaget  
   - At isolere bestemte grupper, som med stor sandsynlighed skal undtages fra de nye sanktionsbestemmelser.   
     
   Orienteringen blev taget til efterretning.   
     
   D. Forslag til handicappolitisk udspil på beskæftigelsesområdet  
   Beskæftigelsesminister Troels Lund Poulsen og socialminister Mai Mercado har varslet et handicappolitisk udspil, som skal sikre øget beskæftigelse blandt mennesker med handicap. Udspillet kommer i sommeren 2018 og skal finansieres af satspuljemidlerne.   
     
   DH har spillet meget aktivt ind med konkrete forslag, dels på baggrund af rapporter og dels på baggrund af inddragelse af ideer fra DH’s medlemsorganisationer samt møder og interviews med en lang række aktører.   
     
   Det er vurderingen, at ministeren har taget godt imod disse forslag, og DH er allerede i dialog med de politiske ordførere på beskæftigelsesområdet for at sikre opbakning til en ambitiøs aftale, når satspuljemidlerne skal forhandles.   
     
   Der blev af enkelte forretningsudvalgsmedlemmer efterlyst specifikke indsatser, men der var samtidig også en erkendelse af, at ikke alle forslag kan komme i spil, så nogle forslag vælges fra.   
     
   Orienteringen blev taget til efterretning.
3. **Orientering fra FU**Thorkild Olesen  
   Medieforhandlinger er i gang, og der forventes en aftale inden sommerferien. DH’s indspil til aftalen er bl.a. en sammenhæng mellem statsstøtte og forpligtelser om tilgængelighed.   
     
   Der blev holdt formandsmøder for formændene for DH-afdelingerne i sidste weekend. Det var rigtig gode møder med god stemning og god debat. Afdelingerne er generelt pressede pga. de kommunale besparelser, og de gør et stort stykke arbejde med at løfte den handicappolitiske dagsorden.  
      
   Knud Kristensen  
   Er udpeget som repræsentant for DH i Strategisk følgegruppe for risikobaseret tilsyn.   
     
   SIND har haft møde med LEV og Spastikerforeningen om lige adgang til sundhedsydelser, hvor der er lavet et fælles debatoplæg til Berlingske. Der er flere ting, der skal arbejdes videre med.   
     
   Janus Tarp  
   Er udpeget til DUKH’s bestyrelse, hvor han på det konstituerende møde blev valgt som formand.   
     
   Sidder i Musholm Fondens bestyrelse, hvor der er fokus på stedets økonomiske udfordringer. Der blev opfordret til at bruge Musholms faciliteter.   
     
   UlykkesPatientForeningen har igangsat en proces med ny strategi 2019-2021, som skal vedtages på repræsentantskabsmødet i maj, hvor Janus også genopstiller som formand.   
     
   Anni Sørensen  
   LEV er i gang med en større organisationsudvikling, der tager meget tid og er en spændende proces.   
     
   Har kontakt til de politiske ordførere vedr. problematikken med omdefinering af magt til omsorg, og der er også fokus på problematikken med at flytte folk imod deres vilje.   
     
   Endelig har Førtidspensionsreform og KLAP-job også opmærksomhed, hvor den manglende vished for, om puljen fortsætter, givet udfordringer.   
     
   Lars Midtiby  
   Der er slået en stilling op som politisk chef i Afdelingen for Politik og Udvikling, hvor der er indkommet ca. 60 ansøgninger. Stillingen indgår i budgettet.
4. **Næste møde**Næste FU-møde er fredag den 8. juni, kl. 10.00.